作者：刘克庄
词牌/韵律：摸鱼儿

paragraphs: 怪新年、倚楼看镜，清狂浑不如旧。
暮云千里伤心处，那更乱蝉疏柳。
凝望久。
怆故国，百年陵阙谁回首。
功名大谬。
叹采药名山，读书精舍，此计几时就。
封侯事，久矣输人妙手。
沧洲聊作渔叟。
高冠长剑浑闲物，世上切身惟酒。
千载后。
君试看，拔山扛鼎俱乌有。
英雄骨朽。
问顾曲周郎，而今还解，来听小词否。